অন্ধ্রপ্রদেশে বাসে কী করে আগুন লেগেছিল? জানালেন তদন্তকারীরা

ওয়েব ডেস্ক : সম্প্রতি অন্ধ্রপ্রদেশের (Andhra Pradesh) কুর্নুলের চিন্নাতেকুরের কাছে ঘটে গিয়েছে এক ভয়াবহ ঘটনা। বাসে (Bus) বিধ্বংসী আগুন (Fire) লেগে প্রাণ (Death) হারিয়েছেন অন্তত ২০ জন। তবে সেই বাসে আগুন এতো তীব্র কী করে হল? তা জানাল দমকল ও ফরেন্সিক দফতরের আধিকারিকরা।

এই ঘটনার তদন্তে নেমে নতুন তথ্য পেয়েছেন দমকলকর্মীরা। তাঁরা জানতে পেরেছেন, ওই বাসে ছিল ২৩৪টি স্মার্ট ফোন (Smart Phones)। তা বাসে করে হায়দরাবাদের এক ব্যবসায়ী বেঙ্গালুরুর একটি ই-কমার্স সংস্থার কাছে পাঠাচ্ছিল। যার মূল্য ছিল ৪৬ লক্ষ টাকা। তদন্তকারীরা জানিয়েছেন, যখন বাসে আগুন লেগেছিল, তার তীব্রতা আরও বাড়িয়ে দেয় মোবাইল ফোনগুলি। কারণ, সেই ফোনগুলিতে পর পর বিস্ফোরণ হয়।

আরও খবর : ৬.৬ শতাংশ হারে বৃদ্ধি পাবে ভারতের অর্থনীতি! পূর্বাভাস IMF-এর

ফরেন্সিক বিশেষজ্ঞরা জানিয়েছেন, আগুনের তাপে ফেটে যায় ব্যাটারিগুলি। তার কারণে বাসে (Bus) দ্রুত আগুন ছড়িয়ে পড়েছিল। প্রসঙ্গত, এই ঘটনার সময় প্রত্যক্ষদর্শী ও বাসের যাত্রীরা জানিয়েছেন, আগুনের মাঝে তারা বিস্ফোরণের শব্দ শুনেছিল। সেই বিস্ফোরণ মোবাইল ফোনগুলি থেকেই হচ্ছিল বলে এবার জানিয়ে দিল ফরেন্সিক আধিকারিকরা।

অন্ধ্রপ্রদেশ ফায়ার সার্ভিসেস বিভাগের ডিজি পি ভেঙ্কটরমন সংবাদ মাধ্যমকে জানিয়েছেন, স্মার্ট ফোনগুলির পাশাপাশি আগুনের তাপে ফেটে গিয়েছিল এয়ার কন্ডিশনের জন্য ব্যবহৃত ব্যাটারিগুলিও। সেই তাপ এতটা বেশি ছিল যে পুড়ে গিয়েছে মেঝেতে থাকা অ্যালুমিনিয়ামের শিটগুলিও। তবে মনে করা হচ্ছে, প্রথমে বাসের সামনের দিকে থাকা জ্বালানি লিকেজের কারণেই এই অগ্নিকাণ্ডের ঘটনা ঘটে। যার কারণে জীবন্ত পুড়ে মৃত্যু হয়েছে অনেকের।